จี้แบงก์SMEล้างขาดทุนช่วยลูกหนี้
คลังสั่งเอสเอ็มอีแบงก์ล้างขาดทุนด่วน
9 ก.ค. 2555

คลังสั่งเอสเอ็มอีแบงก์ล้างขาดทุนด่วน
แหล่งข่าวกระทรวงการคลัง เปิดเผยว่า นายวิรุฬ เตชะไพบูลย์ รมช.คลัง ได้สั่งการให้นายนริศ ชัยสูตร อธิบดีกรมธนารักษ์ ประธานธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) แก้ปัญหาขาดทุนของธนาคารเป็นการด่วน เพราะกลัวว่าจะเป็นอุปสรรคการปล่อยสินเชื่อช่วยเหลือผู้ประกอบการ ที่กำลังประสบปัญหาการดำเนินธุรกิจจากผลกระทบทั้งในและนอกประเทศ
ผลการดำเนินของ ธพว. เดือน พ.ค. 2555 ที่ผ่านมา มีผลขาดทุนเพิ่มขึ้นอีกประมาณ 400 ล้านบาท ทำให้รวม 5 เดือนของปีนี้ ธนาคารมีผลขาดทุนถึง 900 ล้านบาท สาเหตุมาจากการกันสำรองหนี้สงสัยจะสูญ จากการที่หนี้ตกชั้นเป็นหนี้ที่ไม่ก่อให้เกิดรายได้ (เอ็นพีแอล) ทำให้มีภาระกันสำรองเพิ่มขึ้นถึง 470 ล้านบาท
ขณะเดียวกันหนี้เอ็นพีแอลในเดือน เม.ย. มี 1.65 หมื่นล้านบาท หรือ 16.77% ของยอดหนี้ทั้งหมด ต่อมาในเดือน พ.ค.นี้ เพิ่มขึ้น 1.76 หมื่นล้านบาท หรือ 17.95% ของยอดหนี้ทั้งหมด โดยเดือนเดียวเอ็นพีแอลเพิ่มขึ้นกว่า 1,000 ล้านบาท 
ด้านสินเชื่อของธนาคารกลับปล่อยได้น้อยลง ยอดสินเชื่อคงค้างเดือน เม.ย. มี 9.87 หมื่นล้านบาท แต่ในเดือน พ.ค.นี้ ยอดสินเชื่อลดเหลือ 9.84 หมื่นล้านบาทแหล่งข่าว กล่าวว่า นายนริศ ได้ประชุมคณะกรรมการและสั่งการให้ฝ่ายบริหารดำเนินการแก้ไขปัญหาทั้งหมดเป็นภารกิจเร่งด่วน อย่างไรก็ตามได้กำชับให้การแก้ไขดำเนินการอย่างถูกต้อง ทั้งการลงบัญชีให้ตรงกับความเป็นจริง และไม่ให้มีการปรับโครงสร้างหนี้ที่ไม่ก่อให้เกิดรายได้กับลูกค้าที่ไม่มีความสามารถชะระหนี้ได้ เพราะเป็นการแต่งบัญชีเป็นหนี้ดีได้ไม่นานก็จะกลับมาเป็นหนี้เสียอีก